
CAROL MARINELLI

Full av lengsel


Han tenner en gnist i henne og hun våkner som etter en døs. Kjemien er elektrisk under den spanske solen. Bli med inn i miniserien Arven etter Romero. Dette er andre del.

 

Carol Marinelli fylte nylig inn et skjema der hun ble spurt om yrket sitt. Begeistret over å kunne fylle inn svaret, skrev hun «skribent». Så var det et spørsmål om hva Carol gjorde for å slappe av, og hun svarte som sant var – «skriving.» Det tredje spørsmålet handlet om hobbyene hennes. Vel, hun ville ikke virke besatt, så hun krysset fingrene og svarte «svømming» – men siden klorvann gjør de forferdeligste ting med stripene i håret hennes, er jeg sikker på at du kan gjette hva som var det virkelige svaret.

«Gifte deg?»

Først trodde Anna Douglas at venninnen spøkte. Emily hadde tross alt bare vært i Spania i seks uker.

«Jeg vet at det har gått fort, men jeg vil at i hvert fall én person skal være glad på våre vegne …»

Annas smil bleknet da hun hørte anstrøket av desperasjonen i venninnens tone.

«Hele familien hans er imot det. Sebastián tror at jeg er en slags lykkejeger …»

«Sebastián?»

Anna rynket pannen, for Sebastián var en av Romero-brødrene. Emily hadde dratt til Spania for å utvikle nettstedet til Romero-familiens luksuriøse sherrybodega, men etter det Anna hadde hørt var ikke mannen særlig hyggelig å ha med å gjøre.

«Vent litt. Hvem er det du skal gifte deg med?»

«Alejandro», sa Emily, og Annas hjerte sank da hun innså at den sjenerte venninnen faktisk var sammen med en av Romero-brødrene.

De var playboy-milliardærer med et forferdelig rykte. Noe Anna visste kun fordi hun hadde lest seg opp på dem da venninnen hadde tatt jobben.

Det ble verre.

Bryllupet skulle stå om to uker, og ja, fortalte venninnen, hun var gravid …

«Vi forteller det bare til foreldrene hans.»

Anna, dristigere og mer direkte enn venninnen, skulle til å råde henne til å ta det litt roligere, men da hun hørte om graviditeten lukket hun både munnen og øynene.

«Anna, jeg trenger støtten din.»

«Jeg vil alltid støtte deg.»

Emily var tross alt den eneste i hele landsbyen som hadde støttet henne i løpet av den mørkeste perioden i livet hennes.

Det ble en ganske lang telefonsamtale, fylt med en blanding av tårer og spenning fra Emily, mens Anna gjorde sitt beste for å bevare roen og høres optimistisk ut med tanke på det plutselige maibryllupet!

«Vær så snill, si at du og Willow kommer.»

«Saken er …» Anna nølte, usikker på hva hun skulle si til den kjæreste venninnen sin.

For en gangs skyld handlet det ikke om penger, for Emily hadde fortalt henne at Alejandro insisterte på å betale for flybillettene og oppholdet. Problemet var at Willow hadde hatt en rekke smertefulle ørebetennelser og ventet på en mindre operasjon.

«Anna, vær så snill. Du må være der.»

Det var en lettelse da samtalen var over. Anna satte seg i sofaen, hvilte albuene på knærne, grep håndfuller av det lange, blonde håret og pustet anstrengt ut.

Gjør noe, Anna!

Anna ville selvsagt være der for å støtte venninnen, men hun visste at trykkforandringene under flyreisen sannsynligvis ville gi datteren øresmerter. Så lenge hun ikke var operert, var det uaktuelt for Willow å fly. Men Emily hadde støttet Anna uten forbehold – selv om Anna ikke hadde fortalt henne alt om Willows far …

Hun hadde ikke klart å fortelle det til noen. Da hun hadde prøvd å fortelle det til foreldrene sine, hadde det stokket seg sånn for henne at de feilaktig konkluderte med at datteren hadde blitt gravid etter å ha hatt tilfeldig sex med en navnløs fremmed.

Forholdet deres var fortsatt svært anstrengt nå, nesten fem år senere. Men de forgudet Willow og var fast bestemt på ikke å klandre barnet for morens synder …

Det ville bli Annas andre vanskelige telefonsamtale i kveld: å fortelle moren at Emily hadde invitert henne og Willow til bryllupet sitt i Spania om bare fjorten dager …

«Hva med Willows ører?» påpekte Jean Douglas umiddelbart. «Synes du virkelig at hun burde fly?»

«Nei, det gjør jeg ikke», innrømmet Anna. «Det er derfor jeg ringer. Jeg lurer på om dere kan passe henne i helgen. Jeg flyr til Spania på fredag og kommer tilbake på søndag.»

Hun lyttet til den lange stillheten som fulgte før hun presset på: «Du sa at dere gjerne ville være mer involvert med Willow.»

«Og hva om vi ikke kan passe henne?» spurte moren.

«Hvis dere ikke kan det, så drar jeg ikke», sa Anna selv om det gjorde vondt. Emily hadde vært der for henne hele livet – mer enn foreldrene de siste årene. Likevel måtte Willow komme først. «Det er ingen andre jeg kan tenke meg å overlate henne til.»

Selv om foreldrenes reaksjon på graviditeten hadde knust hjertet hennes, stolte hun på dem med Willow. Willow traff besteforeldrene i kirken, i bursdager og lignende, og var veldig glad i dem. Hun elsket å være sammen med dem og ba alltid om å få overnatte.

«Ja vel.» Hun kunne høre at moren omtrent satte de storsinnede ordene i halsen. «Vi kan ha Willow i helgen.»

Selv om hun takket moren hjertelig, skulle hun nesten ønske at hun hadde sagt nei.

Anna hadde ikke tilbrakt en eneste natt uten Willow siden hun ble født, og to netter føltes som altfor mange.

Anna hadde fått beskjed om at Sebastián Romero skulle ta imot henne på flyplassen i Sevilla.

Det var visstnok tradisjon at padrinoen – det spanske motstykket til en forlover – tok seg av slike ting kvelden før bryllupet.

Hun hadde på seg et løst skjørt, en ermeløs topp og flate sandaler – et temmelig nøytralt antrekk – så da hun kom inn i ankomsthallen regnet hun med at hun ville bli nødt til å lete etter en fyr som holdt opp et skilt med navnet hennes på eller …

Men det første hun gjorde var å se ham rett inn i øynene.

Han var kledd i dress og hadde løsnet på slipset i halsen. Han så ut som han kjedet seg der han sto, og selv om hun var både sjokkert over og uvillig til å innrømme det, så var han virkelig pen.

Han nikket til henne og sendte henne et halvt smil da hun begynte å gå mot ham med kofferten på slep.

Vel, et kvart smil.

«Sebastián …» Hun visste ikke om hun skulle rekke ut hånden eller ikke, usikker på hvordan hun skulle hilse på denne motvillige padrinoen.

«Sebastián?»

Han rynket pannen. «Nei.»

Hun innså at hun hadde tatt feil og rygget bakover. «Å, beklager …»

«Es broma …», sa han. «Det var en spøk.»

Annas smil overrasket henne.

«Er det noe galt med bagasjen din?» Han kastet et blikk på den lille kofferten hennes. «Har den ikke kommet frem?»

«Nei, jeg har kun håndbagasje. Jeg skal bare være her i to dager.»

«En av dem er et bryllup», sa han.

Anna oppfattet det som kritikk.

Han måtte ha sett at hun knep leppene sammen. «Jeg mente at kofferten din er på størrelse med sminkevesken til de fleste kvinner …» Han himlet med de vakre, svarte øynene som om han visste at han muligens hadde fornærmet henne igjen. «La oss gå til bilen.»

Overraskende nok ble hun ikke fornærmet.

Anna ble faktisk litt overrasket over hvor lett hun smilte av den lille spøken hans om at han ikke var Sebastián når hun like før hadde ringt til prestegården og snakket med en opprømt Willow på telefonen. Samtalen hadde fått henne til å kjempe mot tårene.

«Besta og jeg skal lage scones!»

«Så koselig.»

«Gi Em et kyss fra meg.»

«Det skal jeg.»

«Send mange bilder også.»

Anna hadde følt seg så altfor langt unna datteren, gråtkvalt over at det hadde tatt nesten fem år før dette skjedde.

Men Willow hadde hørtes lykkelig ut, så hun hadde blunket bort tårene og et øyeblikk senere, da hun hadde blitt møtt av Sebastián og hans tørre humor, smilte hun igjen.

Til tross for spøken var det tydelig at han ikke ønsket å være her. Hun tok det ikke personlig siden hun visste at det var fordi han var innbitt motstander av bryllupet, og han oppførte seg høflig til tross for det han følte om brorens beslutning om å gifte seg med venninnen hennes.

«Greit», sa Sebastián idet han manøvrerte bilen ut på motorveien, «det er omtrent en time til Jerez. Jeg setter deg av ved brudesalongen og kjører kofferten din til hotellet etterpå.»

«Jeg kan ta meg av kofferten min selv.»

«Du er dama de honor. Det er forventet av meg.»

De siste ordene fortalte henne alt hun trengte å vite om holdningen hans overfor de motvillige pliktene sine.

«Hvordan gikk flyturen?» spurte han høflig.

«Greit, takk.»

«Generalprøven før bryllupet var i går kveld …»

«Jeg vet det. Jeg klarte ikke å komme meg unna før.»

Halsen hennes snørte seg sammen ved tanken på Willow som var så langt borte, og for ikke å begynne å gråte så hun raskt ut av vinduet i stedet for å nevne datteren.

Hun tvilte på at denne sofistikerte mannen ville være det minste interessert i barnevaktordningen hennes.

De kjørte i stillhet det meste av veien, men da de nærmet seg Jerez, lente han seg frem, og hun kjente armen hans streife låret hennes. Hun skvatt til, men det viste seg at han bare skulle åpne hanskerommet og ta ut en konvolutt.

Den var til henne.

«Det er nøkkelkortet ditt. Hotellet ligger rett ved kirken.»

Han forklarte detaljene. Hun prøvde å la være å rødme, men var bare så bevisst på hvordan hun hadde reagert på den flyktige kontakten.

«Jeg vet ikke hva du har hørt om meg, men jeg er ikke så slem …»

Anna rynket pannen før hun skjønte at han siktet til overreaksjonen hennes da han lente seg over henne.

Hun lo. «Beklager, jeg bare …»

«Det går bra.»

Han kastet et blikk på henne igjen og smilte.

«Du gikk ikke glipp av mye på generalprøven», sa han og vendte blikket tilbake mot veien. «Du skal holde bruden med selskap og gå inn sammen med henne.»

«Bak henne?»

«Jeg vet ikke», innrømmet han. «Jeg tok ikke notater.»

«Du må vite hva som vanligvis skjer i et spansk bryllup.»

«Vi pleier ikke å ha brudepiker.» Han trakk på skuldrene. «Du kommer til å fikse dette. Bare sørg for at brudeparet ikke kommer i kontakt med hverandre før i kirken i morgen. Både du og Emily skal bo på hotellet. Og det skal jeg også …»

«Er det der festen skal holdes?» spurte Anna.

«Nei, bortsett fra vielsen skal alt foregå på bodegaen.»

«Åh.»

Hun visste at Alejandro bodde på bodegaen og hadde antatt at Sebastián også gjorde det, men han sa ikke noe mer om det.

«Jeg ringer deg når vi kommer til kirken, og så følger du bruden bort …»

«Følge henne?» spurte Anna. «I splitter nye sko som jeg aldri har sett, langt mindre prøvd på?»

«Det kan du klandre venninnen din for. Emily ville ha et raskt bryllup.» Han stirret megetsigende rett frem. «Jeg undrer på hvorfor.»

Ordene hans dryppet av sarkasme, men Anna sa ingenting. Hun visste at han testet henne og nektet å reagere.

I stedet fortsatte hun å stirre ut av vinduet mens de kjørte gjennom Jerez. Emily hadde ikke overdrevet hvor vakkert det var her, og Anna nøt utsikten.

«Det er synd at jeg bare skal være her i to dager.»

Han ga fra seg en liten, gledesløs latter. «Jeg er sikker på at du vil komme tilbake for å besøke venninnen din.»

Han sa ikke «den nyrike venninnen din», men hun visste at det var det han mente.

Han stanset bilen, og Anna innså at de befant seg utenfor brudesalongen. Hun bestemte seg for at ordene hans fortjente et svar.

«Jeg kommer helt sikkert tilbake, Sebastián.» Øynene hennes møtte hans, og nå som bilen sto stille møtte han blikket hennes fullt ut. «Emily er mer enn en venn. Jeg ser på henne som søsteren min, så jeg kommer definitivt på besøk i fremtiden.»

Anna hadde vært fast bestemt på å holde på smilet gjennom hele samtalen, men følte hvert eneste stikk han hadde kommet med om Emily. Nå som hun skjønte litt av hva venninnen hadde å stri med, bestemte hun seg for å ta bladet fra munnen.

«Du er ikke den eneste som er bekymret over hvor plutselig dette bryllupet er.»

Han smilte syrlig og trodde tydeligvis ikke det grann på henne, så Anna fortalte ham at hun hadde undersøkt mannen som skulle gifte seg med venninnen hennes.

«Broren din har ikke akkurat verdens beste referanser, og når det gjelder …»

Hun stanset der, men visste at rødmen spredte seg opp halsen og over kinnene hennes. For det var ikke brudepiken eller bestevenninnes oppgave å ta brudgommens bror i skole for den seksuelle fortiden hans. Selv om det ikke hadde blitt sagt, antok Anna at hun hadde avslørt at hun hadde gjort hjemmeleksen sin om ham også …

Og hvis hun hadde trodd at Alejandro var skamløs, så var Sebastián rent ut sagt syndig.

Det var ikke bare historiene om de ville festene på yachten hans som hadde sjokkert Anna og fått henne til å lese til langt på natt, men strømmen av tårevåte kvinner som hadde forsøkt å elske ham.

Den endeløse strømmen!

Det var til og med en sønderknust eksforlovede som han angivelig hadde slått opp med bare noen uker etter at hun hadde mistet barnet deres. Alle sladdersidene klarte å få med ordet angivelig, antakelig av juridiske grunner, men Anna kunne ikke se at han hadde gjort noe for å avkrefte ryktene.

Selv om hun ikke hadde sagt noe av dette til Sebastián, lurte Anna på om hun hadde gått for langt.

Ikke at det så ut til å plage ham. Han blunket knapt – bare holdt kjølig blikkontakt med henne.

Plutselig nervøs senket hun blikket, men kom ikke lenger enn til munnen hans.

Det var en utsøkt munn. Leppene var fyldige, og amorbuen hans var så definert at selv ikke en ekspert med leppepensel kunne ha gjort den bedre.

«Ferdig?» spurte han, og Anna innså at øynene hennes fortsatt var rettet mot den sjenerøse munnen.

Hun tvang blikket opp for å møte hans igjen.

«Ferdig.»

Hun forsøkte å svare bestemt, men hørte at stemmen var en anelse ustø. Hun snudde hodet mot vinduet. Hvorfor hadde hun sagt det? Hvorfor hadde hun hentydet til omdømmet hans når det ikke hadde noe med henne å gjøre?

«La oss bare komme oss gjennom morgendagen», foreslo han selv om det var noe i stemmen hans som fortalte henne at han ikke var spesielt blid. «Hasta luego», la han til.

Hun blunket og lurte på om hun nettopp hadde blitt fornærmet.

«Det betyr farvel», oversatte han. «Eller rettere sagt, vi sees senere.»

Sees senere.

*

Sebastián hjalp henne ikke med bagasjen. Han var ferdig med å være høflig og åpnet bare bagasjerommet mens han selv ble sittende i førersetet.

Det var ild under det iskalde ytret, tenkte han. Han hadde motvillig beundret henne da hun forsvarte venninnen og fortalte ham hva hun mente om Alejandro og det plutselige bryllupet. Men så hadde hun hentydet til hans egen oppførsel … Han hadde trodd at han var immun mot de anklagene. Han visste tross alt sannheten. Likevel hadde de grønne, katteaktige øynene føltes som søkelys rettet direkte mot ham.

Et øyeblikk hadde han faktisk vurdert å si at hun ikke måtte tro på alt hun leste …

Nei.

Han ville ikke forklare seg, og han brydde seg ikke om hva andre mente, minnet Sebastián seg selv på mens han så henne trille kofferten mot brudesalongen. Men han kunne likevel ikke unngå å beundre den vakre ryggen til Emilys dama de honor idet hun kastet et siste blikk på ham før hun forsvant inn døren.

*

Anna hadde klistret på seg et smil for Emilys skyld, for selv om hun var glad for å se venninnen, så var hun også veldig bekymret.

«Anna!» Emily ga henne en inderlig klem. «Jeg er så lei for at jeg utsatte deg for Sebastián.»

«Han var ikke så ille.»

«Du tuller!» sa Emily vantro. «Hvis jeg ikke måtte få lagt ut kjolen min, ville jeg ha vært der for å ta imot deg – til helvete med tradisjonene. Kom og se den.»

Venninnen var ekstatisk, skjønte Anna. Hun nærmest glødet …

«Og prøv på din. Hvis du ikke liker den, fins det andre.»

«Jeg elsker den», sa Anna, og det gjorde hun. Den var laget av tung, ravfarget silke, og var kanskje – sannsynligvis – det vakreste klesplagget hun noensinne hadde holdt i, for ikke å snakke om prøvd på.

«Du ser fantastisk ut, Anna!» Emily strålte. «Jeg har ikke sett deg så pyntet siden …»

Hun fullførte ikke setningen.

Selv ikke Anna husket når.

Sist hun hadde vært ute, hadde vært på et julebord med de ansatte på skolen der hun jobbet som resepsjonist på deltid.

Og før det …

I stedet for å dvele ved sitt manglende sosiale liv prøvde Anna skoene venninnen hadde valgt. De var nøytrale, men hadde veldig høye hæler – spesielt med tanke på at Anna vanligvis ikke brukte høyhælte sko.

«Jeg håper jeg ikke snubler …»

Alt i alt ble det en dag fylt med velvære før de dro tilbake til det elegante hotellet. Suiten hennes hadde utsikt over vakre Plaza de Santiago, og Anna så ned på torget og fontenen før hun kikket bort på kirken der bryllupet skulle holdes. Den så mer ut som en katedral, syntes hun.

«Er det mange gjester som kommer?»

«Hundrevis.» Emily nikket. «Og halvparten av dem er Alejandros ekser – eller det føles i hvert fall sånn. Mariana kommer …»

«Hun det var meningen at han skulle gifte seg med?»

«Ifølge faren og broren hans», sa Emily. «De ønsket visstnok å slå sammen familiebodegaene. Jeg tror det er derfor Sebastián er så sint. Han bryr seg bare om forretningene.»

«Emily …» Anna trakk pusten. Endelig var de alene, ansikt til ansikt, og det måtte sies. «Jeg må bare si én ting …»

«Vær så snill, ikke gjør det.»

De hadde vært venner lenge nok til at Emily kunne gjette hva hun hadde på hjertet.

«Vi gifter oss ikke bare på grunn av barnet. Anna, jeg har sett hvor fantastisk du har klart deg på egen hånd …»

«Fantastisk er en overdrivelse.»

«Men du har gjort det, og du har gjort det helt alene. Hvis Alejandro og jeg ikke var forelsket, ville jeg gjort det samme. Du har vist meg hvordan!»

«Greit … Da ser det ut til at vi har et bryllup å rekke i morgen.»

Etter Emilys forsikringer skulle Anna ønske at hun bare kunne slappe av og nyte det, men hun følte seg uvanlig nervøs selv senere på kvelden da de satt i hotellrestauranten.

Hun savnet Willow, sa hun til seg selv mens de spiste paella. Men hun hadde nettopp ringt datteren, og alt var i orden hjemme. Handlet det om at hun følte seg malplassert i de luksuriøse omgivelsene? Spesielt siden hun gikk så sjelden ut?

Nei, det var ikke det, erkjente hun i sitt stille sinn. Hun var bare så altfor bevisst på at Sebastián bodde på samme hotell.

«Hvorfor bor Sebastián her?» spurte hun venninnen. «Jeg trodde de hadde boliger på eiendommen sin?»

«De har steder overalt», sa Emily. «Det er bare Alejandro som bor på bodegaen. Sebastián drar dit kun for å jobbe. Gudskjelov. Jeg ville ikke likt å være naboen hans.»

«Hva med resten av familien? Er alle imot bryllupet? Du sa at Alejandros far var på glid.»

«José begynner å bli det, men bare på grunn av babyen. Carmen misliker meg aktivt. Den eneste som virker støttende, er utrolig nok Maria, moren deres.»

«Den berømte flamencodanseren?» spurte Anna. «Hvorfor er det så utrolig?»

«Fordi hun visstnok er den kaldeste fisken av dem alle.»

Da de forlot restauranten, fant Anna ut at hun hadde hatt rett i å være på vakt – for hun møtte Sebastián igjen. Han sto og snakket med portvakten, men snudde seg da han fikk øye på dem og ba dem om å vente.

Herregud, så myndig han var, tenkte Anna da han gikk selvsikkert mot dem.

«Alt er organisert», informerte han Emily. «Er det noe annet dere trenger?»

«Det går fint. Takk, Sebastián», svarte Emily.

Så flyttet de svarte øynene hans seg til Anna.

«Den viktigste rollen vår før bryllupet er å sørge for at brudeparet ikke ser hverandre før vielsen.»

«Ja.» Hun smilte stramt. «Det er det samme i England. Vi …»

Han avbrøt henne, tydeligvis ikke villig til å slå av en prat. «Jeg ringer deg når vi er fremme ved kirken.»

«Ja vel.»

«Så jeg trenger nummeret ditt.»

Ring Emily, hadde hun lyst til å si, men ville ikke at han skulle se at han hadde vippet henne av pinnen. Det var klart at de måtte kommunisere på den store dagen, så hun ga ham nummeret sitt og så på mens han tastet det inn.

«Takk», sa han og vendte så det strenge oppsynet mot Emily igjen. «De beste ønsker for i morgen.»

Han strenet av sted – men ikke mot heisene eller utgangen. I stedet gikk han nedover en lang steinkorridor mot en stor, sirlig utskåret tredør i den andre enden.

«De beste ønsker», gjentok Emily spydig.

Anna oppdaget at hun fortsatt studerte ham. Hun så at han tok frem en nøkkel og åpnet døren, og bakenfor den skimtet hun en gårdsplass. Hun måtte ta seg selv i nakkeskinnet for å tvinge oppmerksomheten vekk fra ham.

«Vi får gå opp igjen», sa hun til den vordende bruden. «Du har en stor dag i morgen.»

Og det hadde Anna også.

